ДО

КОМИСИЯТА ПО ОКОЛНА СРЕДА И ВОДИ

ПРИ НАРОДНОТО СЪБРАНИЕ

СТАНОВИЩЕ

ОТ:

ЗОРНИЦА СТРАТИЕВА

Адрес за кореспонденция:

e-mail:

и

ТОДОР ТОДОРОВ

Адрес за кореспонденция:

e-mail:

Относно: Законопроект за изменение и допълнение на Закона за чистотата на атмосферния въздух

УВАЖАЕМИ ГОСПОЖИ И ГОСПОДА НАРОДНИ ПРЕДСТАВИТЕЛИ,

Във връзка с публикувания Законопроект за изменение и допълнение на Закона за чистотата на атмосферния въздух на интернет страницата на Народното събрание (1) и предоставената възможност за изразяване на становища и предложения по него до 30.11.2018 г., се обръщаме към Вас, за да изразим своята позиция срещу спорното предложение по законопроекта от народните представители г-н Борис Ячев и г-н Атанас Стоянов с вх. № 854-04-237 (2), както следва.

• Със становището на двамата народни представители се цели да се промени чл. 21, т. 9 на Закона за защитените територии, касаещ водни площи в националните паркове, а не качеството и чистотата на въздуха, предмет на ЗЧАВ. Предложената поправка касае Закона за водите, тъй като в него се уреждат въпросите с наводненията в България. Съгласно изискванията на Рамковата директива за водите, Директива 2007/60/ЕС за оценка и управление на риска от наводнения, ЗВ, за рисковете от наводнения са разработени Планове за управление на риска от наводненията от басейновите дирекции в България, в чийто обхват на приложение попадат и 3те ни национални парка. В тях е идентифициран един единствен район с риск от наводнения - р. Глазне над Банско.

• Считаме, че без никаква оценка на потенциалните рискове от наводнения в защитените територии по чл. 21 от ЗЗТ, е несериозно предложението на двамата народни представители, което да се включи в ЗЧАВ. То не почива на никакви правни аргументи и мотиви, липсват доказателства за финансова оценка и липсва прогноза на резултатите от прилагането на така необходимата поправка на чл. 21, т. 9 от ЗЗТ. Единственият мотив за “належащата промяна” чрез създаване на допълнителен § 34 на ЗИД на ЗЧАВ е, че поради “рестриктивния режим на чл. 21 от т. 9 от ЗЗТ е, че не е налице правна възможност за предприемане на превантивни действия с цел предотвратяване на наводнения”.

• Последствията от предложените промени в §34 на ЗИД на ЗЧАВ ще спомогнат разрушаването естественото състояние на водните площи, водните течения, техните брегове и прилежащи територии и биха представлявали човешка намеса в речното корито и ландшафта на територията и до границите на националните ни паркове.(3)

• Считаме, че поправката, предложена от народните представители за създаване на нов §34 на ЗИД на ЗЧАВ, ще спомогне и за отслабване защитата на водоизточниците, по-конкретно в НП Пирин, за които с решение от 28 декември 2017 г. на Министерски съвет бяха отслабени защитните режими в плана за управление на Пирин.Изразяваме опасенията си, че с поправката се цели и потенциален риск от незаконно потребление на води с цел направата на изкуствен сняг за поддържане на ски пистите в НП Пирин. (4)

Въз основа на горното, настояваме да отхвърлите предложените текстовете в проектозакона на ЗЧАВ, касаещи промяна в ЗЗТ, с които се отслабва режима на опазване водните площи в националните паркове.

С уважение

Зорница Стратиева

Тодор Тoдоров

Линковете са както следва:

1. https://www.parliament.bg/bg/bills/ID/78255/?fbclid=IwAR0ZAvereRtJ8u86fBHrhUJRW1jkVLO7XHi24NT2nhJ\_8D6lPDD6\_aI2Cdg

2. https://www.parliament.bg/bills/44/854-04-237.pdf

3. https://www.facebook.com/pg/%D0%90%D1%81%D0%BE%D1%86%D0%B8%D0%B0%D1%86%D0%B8%D1%8F-%D0%BD%D0%B0-%D0%9F%D0%B0%D1%80%D0%BA%D0%BE%D0%B2%D0%B5%D1%82%D0%B5-%D0%B2-%D0%91%D1%8A%D0%BB%D0%B3%D0%B0%D1%80%D0%B8%D1%8F-316584788461527/photos/?tab=album&album\_id=1113974572055874

4. Приложение от Статия за Водата на Ски-зона Банско (в хиляди кубични метра на сезон) от Тодор Тодоров и Зорница Стратиева. (https://www.facebook.com/notes/zornitsa-stratieva/водата-на-ски-зона-банско-в-хиляди-кубични-метра-на-сезон-от-тодор-тодоров-и-зор/10156169006013498/)